**Apstiprināti**

ar Ķekavas novada domes

2024.gada 21.novembra sēdes

lēmumu Nr. 14. (protokols Nr. 25.)

**Saistošie noteikumi Nr. 29/2024**

**Ziemassvētku rotājumu konkursa “Uzmirdzi Ķekavas novadā”**

**NOLIKUMS**

*Izdoti saskaņā ar*

*Pašvaldību likuma 5.pantu un 44.panta otro daļu*

1. **Vispārīgie jautājumi**

1. Saistošie noteikumi (turpmāk – noteikumi) nosaka Ziemassvētku rotājumu konkursa “Uzmirdzi Ķekavas novadā” (turpmāk – konkurss) norisi, tajā skaitā vērtēšanas kritērijus un prasības projekta pieteikuma iesniedzējam, kā arī konkursa īstenošanas kārtību.

2. Konkursamērķis ir:

2.1. noteikt labākos konkursam pieteiktos nekustamo īpašumu rotājumus;

2.2. veicināt sabiedrības iesaisti Ziemassvētku noskaņas radīšanai Ķekavas novadā;

2.3. uzlabot Ķekavas novada ainavu estētisko kvalitāti.

3. Ķekavas novada pašvaldība (turpmāk – pašvaldība) līdzekļus konkursa norisei, tajā skaitā balvām un noslēguma pasākumam, piešķir no pašvaldības kārtējā gada budžetā paredzētajiem līdzekļiem.

4. Konkurss tiek izsludināts ar pašvaldības izpilddirektora rīkojumu.

5. Pašvaldība paziņojumu par konkursa izsludināšanu un konkursa rezultātiem publicē pašvaldības tīmekļa vietnē www.kekava.lv un pašvaldības sociālajos tīklos.

6. Noteikumi un pieteikuma veidlapa ir pieejama pašvaldības tīmekļa vietnē – www.kekava.lv.

7. Noteikumos lietotie termini:

7.1. objekts – konkursam pieteiks, atbilstoši Ziemassvētku tematikai rotāts nekustamais īpašumus, kas atrodas Ķekavas novada administratīvajā teritorijā un atbilst kādai no noteikumu 22.punktā noteiktajām objektu vērtēšanas kategorijām;

7.2. īpašnieks – pieteiktā objekta īpašnieks, īrnieks, nomnieks, vai tā pilnvarotā persona;

7.3. dekorētājs – pieteiktā objekta noformējuma autors.

**II. Dalībniekiem noteiktās prasības**

8. Konkursa dalībnieks (turpmāk – dalībnieks) ir fiziska vai juridiska persona, kas ir objekta:

8.1. īpašnieks;

8.2. dekorētājs, bet tādā gadījumā objekta pieteikšana un noteikumos paredzētā konkursa norises kārtība ir jāsaskaņo ar attiecīgā objekta īpašnieku, un saskaņojumu jāapliecina rakstiski vai veicot atzīmi pieteikuma veidlapā.

9. Ja pieteiktais objekts ietver sevī vairāku īpašumu kopumu (piemēram, daudzdzīvokļu mājas kāpņu telpas rotājumi, ko veidojuši vairāku dzīvokļu iemītnieki, vai ielas noformējums, ko veido vairāku piegulošo izrotāto māju iedzīvotāju grupa, u.tml.), kā dalībnieks norādāms viens īpašnieks vai dekorētājs, kas ir savstarpēji izvirzīts visa īpašumu kopuma pārstāvis.

10. Uz dalībnieka vārda/nosaukuma jābūt atvērtam norēķinu kontam, uz kuru, naudas balvas iegūšanas gadījumā, attiecīgā summa tiks pārskaitīta.

11. Pašvaldības institūcijas ir aicinātas pieteikt dalību konkursā, lai iedvesmotu novada iedzīvotājus ar savu labo piemēru, taču tās netiks vērtētas un nepretendēs uz godalgotajām vietām.

12. Dalībnieks piekrīt:

12.1. uzturēt izveidoto objekta noformējumu pilnā apmērā no Ziemassvētku vakara (24.decembris) līdz Zvaigznes dienai (6.janvāris);

12.2. savu personas datu apstrādei un saskaņā ar Fizisko personu datu aizsardzības likumu tam, ka viņa personas dati var tikt izmantoti publicitātei saistībā ar konkursa norisi pašvaldības informācijas kanālos;

12.3. fotogrāfiju, videomateriālu un apraksta, kas saistīti ar konkursam pieteikto objektu, publicēšanai pašvaldības informācijas kanālos;

12.4. objekta atrašanās vietas publicēšanai kartē un neliedz ikvienam interesentam, nepārkāpjot privātīpašuma robežas, aplūkot objektu klātienē.

**III. Pieteikuma iesniegšana, konkursa norise**

13. Pieteikt konkursam objektu neatkarīgi no tā piederības var jebkura fiziska vai juridiska persona.

14. Gadījumā, ja objekta pieteicējs ir ar objektu nesaistīta persona, pašvaldība noskaidro, vai pieteiktā objekta īpašnieks piekrīt kļūt par konkursa dalībnieku saskaņā ar noteikumiem.

15. Dalības pieteikumu konkursam (turpmāk – pieteikums) noformē rakstiski, izmantojot konkursa pieteikuma veidlapu (pielikums), vai brīvā tekstā, bet iekļaujot visu pieteikuma veidlapā norādīto informāciju.

16. Pieteikumu iesniedz pašvaldībā, kādā no šiem veidiem:

16.1. nogādā klientu apkalpošanas centrā Gaismas ielā 19 k-9, Ķekavā, Ķekavas novadā; klientu apkalpošanas centrā Uzvaras prospektā 1A, Baložos, Ķekavas novadā; Daugmales pagasta bibliotēkā, “Salnas”, Daugmalē, Ķekavas novadā; klientu apkalpošanas centrā Pārupes ielā 3, Baldonē, Ķekavas novadā;

16.2. nosūta elektroniski uz pašvaldības e-pasta adresi novads@kekava.lv.

17. Dalību konkursam var pieteikt no tā izsludināšanas brīža **līdz attiecīgā gada 19.decembra plkst. 12.00.**

18. Ja pieteikums tiek iesniegts pēc noteikumu 17.punktā noteiktā termiņa, pietikto objektu vērtēšanas komisija nevērtē, bet tas saglabā iespēju piedalīties skatītāju simpātijas balsojumā.

19. Pieteikumā norāda:

19.1. pieteiktā objekta nosaukumu un adresi;

19.2. informāciju par pieteicēju;

19.3. dalībnieka vai pieteicēja vārdu, uzvārdu (fiziskai personai) vai nosaukumu (juridiskai personai);

19.4. dalībnieka vai pieteicēja kontaktinformāciju;

19.5. vērtēšanas kategoriju (katru objektu drīkst pieteikt tikai vienai vērtēšanas kategorijai);

19.6. rotājumu eksponēšanai paredzēto diennakts laiku (vērtēšanas komisija apmeklē un vērtē objektu diennakts tumšajā vai gaišajā laikā, atkarībā no pieteikumā norādītā);

19.7. īsu aprakstu, piemēram, kādēļ izvēlēti šādi rotājumi, kas pamudināja piedalīties, no kā mākslinieks iedvesmojies, kompozīcijas nosaukumu u.tml. Apraksts nav obligāts;

20. Kategorijas “Daudzdzīvokļu dzīvojamo māju balkoni un lodžijas” dalībnieki papildus iesniedz dzīvokļa atrašanās shēmu, vai cita veida grafisko materiālu, kas ļauj pašvaldībai nekļūdīgi identificēt pieteikto objektu, nesajaucot ar citiem ēkā izrotātiem balkoniem vai lodžijām.

21. Nominācijas “Iedzīvotāju simpātija” interneta balsojumam nepieciešamā vizuālā materiāla izveidei, no katra objekta izmanto vienu fotogrāfiju, ko:

21.1. atsūta dalībnieks elektroniski uz pašvaldības e-pasta adresi novads@kekava.lv, vai;

21.2. uzņem pašvaldības pārstāvis, gadījumos, kad dalībnieks nav fotogrāfiju atsūtījis.

**IV. Objektu vērtēšana, vērtēšanas komisijas tiesības un pienākumi**

22. Pieteiktie objekti tiek vērtēti šādās kategorijās:

22.1. individuālās dzīvojamās mājas un to pagalmi;

22.2. daudzdzīvokļu dzīvojamo māju balkoni, lodžijas un logi;

22.3. uzņēmumu vai sabiedrisko iestāžu ēkas un to piegulošās teritorijas;

22.4.uzņēmumu vai sabiedrisko iestāžu logi un skatlogi;

22.5. Ziemassvētku egle *(kategorijai var pieteikt objektā augošas vai uzstādītas, izrotātas egles ar augstumu vismaz 2,7m)*.

23. Visu kategoriju objekti var pretendēt uz šādām papildu nominācijām:

23.1. komisijas papildu nominācija, ko var piešķirt ne vairāk kā trīs objektiem, kas vispārējā vērtējumā nav ieguvuši kādu no godalgotajām vietām, bet, neskatoties uz to, citu objektu vidū īpaši izceļas ar neparastiem rotāšanas risinājumiem, nestandarta rotājumiem, vai dekoru izveidē ieguldīto darbu un rotāšanai patērēto laiku;

23.2. papildu nominācija “Iedzīvotāju simpātija”, uz kuru var pretendēt jebkurš pieteiktais objekts, tai skaitā objekti, kas nepretendē uz godalgotajām vietām (pašvaldības iestāžu vai struktūrvienību rotātie objekti vai objekti ar nokavētu pieteikumu iesniegšanas termiņu).

24. Objektus vērtē ar pašvaldības izpilddirektora rīkojumu izveidota vērtēšanas komisija 5 locekļu sastāvā (turpmāk – komisija).

25. Objektu vērtēšana notiek laika periodā no Ziemassvētku vakara (24.decembris) līdz Zvaigznes dienai (6.janvāris);

26. Objektos eksponētie rotājumi tiek vērtēti tādā apmērā, kādā tie ir redzami atrodoties publiskajā ārtelpā.

27. Komisija objektus apmeklē diennakts gaišajā vai tumšajā laikā, atkarībā no pieteikumā norādītā rotājumu eksponēšanai paredzētā diennakts laika.

28. Komisijas locekļu pienākums ir apmeklēt un novērtēt visus konkursam pieteiktos objektus.

29. Komisijas locekļi ar parakstu apliecina interešu konflikta neesamību objektu vērtēšanā.

30. Katrs komisijas loceklis novērtē visus objektus, izņemot noteikumu 18.punktā un 36.1.apakšpunktā aprakstītos gadījumus, pēc 8 (astoņiem) vērtēšanas kritērijiem. Katru kritēriju vērtē pēc 10 punktu skalas, kur “0” ir vissliktākais vērtējums, bet “10” ir vislabākais vērtējums. Visu kritēriju punktu summa veido objekta vērtējumu. Viena vērtēšanas komisijas locekļa vienam objektam piešķirtais maksimālais vērtējums var būt 80 punkti.

|  |  |  |
| --- | --- | --- |
| Nr.p.k. | Vērtēšanas kritēriji | Punkti |
| 1. | Atbilstība tematikai.  Noformējums, piemērotība Ziemassvētkiem, Ziemas saulgriežu laikam. | no 0 līdz 10 |
| 2. | Noformējuma redzamība.  Rotājumu redzamība no publiski pieejamās ārtelpas. | no 0 līdz 10 |
| 3. | Mākslinieciskā kvalitāte.  Izteiksmība, mākslinieciskās idejas uztveramība, noformējuma kompozīcija. | no 0 līdz 10 |
| 4. | Stila vienotība.  Noformējuma elementu savstarpējā saderība ar arhitektūru un apkārtējo vidi, vienota krāsu gamma, saskaņoti materiāli. | no 0 līdz 10 |
| 5. | Atbilstība mērogam.  Rotājumu kvantitāte un izmērs attiecībā pret ēku un pieguļošo teritoriju. | no 0 līdz 10 |
| 6. | Oriģinalitāte.  Neparasti rotāšanas risinājumi, nestandarta rotājumi, pašrocīgi veidoti rotājumi. | no 0 līdz 10 |
| 7. | Novitāte.  Jaunradītas vērtības, kompozīcijas un idejas. | no 0 līdz 10 |
| 8. | Rotātā objekta sakārtotība un piemērotība noformējuma izvietošanai.  Ēkas fasādes un piegulošās teritorijas sakoptība. | no 0 līdz 10 |

31. Par labākajiem katrā kategorijā tiek atzīti tie objekti, kas, saskaitot visu komisijas locekļu konkrētajam objektam piešķirtos punktus, ir ieguvuši visvairāk punktus.

32. Komisija ir lemttiesīga, ja tās sēdē piedalās vairāk nekā puse no komisijas locekļiem.

33. Komisijas sēdes protokolē komisijas koordinators.

34. Komisijas papildu nominācijas ieguvēju/-us nosaka komisijas locekļi, savstarpēji vienojoties.

35. Nominācijas “Iedzīvotāju simpātija” uzvarētājs tiek noteikts interneta balsojumā.

36. Komisijai ir tiesības:

36.1. nevērtēt objektus, kuru noformējums noteikumu 25.punktā noteiktajā vērtēšanas perioda 27.punktā norādītajā diennakts laikā nav redzams.

36.2. nepiešķirt 1., 2. vai 3.vietu, ja konkrētajā kategorijā izvērtētie objekti saņēmuši zemu novērtējumu;

36.3. vienāda vērtējuma gadījumā lemt par dalītas 1., 2. vai 3.vietas piešķiršanu. Dalītas 1. vai 2.vietas piešķiršanas gadījumā 3.vietu var nepiešķirt;

36.4. lemt par citādāku naudas balvu sadalījumu, ja kādā kategorijā tiek piešķirtas dalīta 1., 2. vai 3.vieta;

36.5. apvienot vērtēšanas kategorijas, ja kādā no kategorijām ir pieteikts mazs objektu skaits;

36.6. pārvirzīt objektu uz atbilstošāku kategoriju, ja objekts pēc satura, mēroga un citām pazīmēm, nav atbilstošs dalībnieka pieteiktajai kategorijai;

36.7. neizvirzīt un neapbalvot komisijas papildus nominācijas, ja, savstarpēji vienojoties, tiek nolemts, ka nav atbilstošu pretendentu.

**V. Dalībnieku apbalvošana**

37. Konkursa uzvarētāju paziņošana notiek publicējot paziņojumu pašvaldības informācijas kanālos, kā arī par to informējot uzvarētājus personīgi.

38. Kopējais konkursa balvu fonds ir EUR 2290.00 (*divi tūkstoši divi simti deviņdesmit euro, 00 centi*), ko veido pašvaldības budžeta līdzekļi.

39. Katrā vērtēšanas kategorijā tiek apbalvoti trīs dalībnieki, kuru pieteiktie objekti ieguvuši vislielāko punktu skaitu, ja vien komisija nav lēmusi citādāk, atbilstoši noteikumu 32.punktā aprakstītajiem gadījumiem.

40. Kategorijās “Individuālās dzīvojamās mājas un to pagalmi” un “Uzņēmumu vai sabiedrisko iestāžu ēkas un to piegulošās teritorijas” paredzēts šāds naudas balvu apmērs:

40.1. pirmās vietas ieguvēji saņem naudas balvu EUR 200.00 (*divi simti euro, 00 centi*), pirms nodokļu nomaksas;

40.2. otrās vietas ieguvēji saņem naudas balvu EUR 160.00 (*simtu sešdesmit euro, 00 centi*), pirms nodokļu nomaksas;

40.3. trešās vietas ieguvēji saņem naudas balvu EUR 120.00 (*simtu divdesmit euro, 00 centi*), pirms nodokļu nomaksas.

41. Kategorijās “daudzdzīvokļu dzīvojamo māju balkoni, lodžijas un logi”, “uzņēmumu vai sabiedrisko iestāžu logi un skatlogi” un “Ziemassvētku egle” paredzēts šāds naudas balvu apmērs:

41.1. pirmās vietas ieguvēji saņem naudas balvu EUR 160.00 (*simtu sešdesmit euro, 00 centi*), pirms nodokļu nomaksas;

41.2. otrās vietas ieguvēji saņem naudas balvu EUR 120.00 (*simtu divdesmit euro, 00 centi*), pirms nodokļu nomaksas;

41.3. trešās vietas ieguvēji saņem naudas balvu EUR 80.00 (*astoņdesmit euro, 00 centi*), pirms nodokļu nomaksas.

42. Papildu nomināciju uzvarētāji tiek apbalvoti ar šādām balvām:

42.1. komisijas papildu nominācijas uzvarētājs/-i, ja tādi tiek noteikti, saņem naudas balvu EUR 50.00 (*piecdesmit euro, 00 centi*), pirms nodokļu nomaksas;

42.2. papildu nominācijas “Iedzīvotāju simpātija” uzvarētājs saņem pārsteiguma balvu.

43. Attiecīgo naudas balvu pašvaldība pārskaita uz apbalvotā dalībnieka norēķinu kontu, pirms tam veicot nodokļu nomaksu.

44. Ja apbalvotais objekts ietver sevī vairāku īpašumu kopumu, balva tiek nodota pieteikumā norādītajam dalībniekam, kas ir savstarpēji izvirzīts visa īpašumu kopuma pārstāvis un ir atbildīgs par balvas tālāku sadali starp pārējiem īpašniekiem vai noformējuma autoriem.

**VI. De minimis atbalsta nosacījumi saimnieciskās darbības veicējiem, kas pretendē uz finansējumu (balvām)**

45. Saimnieciskās darbības veicējiem komisija piešķir finansējumu kā de minimis atbalstu, ievērojot Eiropas Komisijas 2023.gada 13.decembra Regulas (ES) Nr.2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr.2023/2831) nosacījumus.

46. Komisija veic atbalsta pretendenta izvērtēšanu, atbilstoši Komisijas regulas Nr.2023/2831 nosacījumiem uz atbalsta piešķiršanas brīdi.

47. De minimis atbalstu uzskata par piešķirtu ar dienu, kad komisija pieņēmusi lēmumu par finansējuma piešķiršanu.

48. Piešķirot de minimis atbalstu, komisija pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr.2023/2831 3.panta 2.punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2.panta 2.punktā noteiktajam.

49. De minimis atbalstu saskaņā ar Komisijas regulu Nr.2023/2831 piešķir, ievērojot Komisijas regulas Nr.2023/2831 1.panta 1.punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Komisijas regulas Nr.2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar noteikumiem.

50. Noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas Nr.2023/2831 3.panta 2.punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā, attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā, par tām pašām attiecināmajām izmaksām, norādot atbalsta piešķiršanas datumu (tai skaitā, plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.

51. Komisija uzglabā visus ar de minimis atbalsta piešķiršanu saistītos datus 10 (desmit) gadus, sākot no dienas, kurā saskaņā ar noteikumos noteikto piešķirts pēdējais de minimis atbalsts.

52. De minimis atbalsta saņēmējs uzglabā visus ar de minimis atbalsta piešķiršanu saistītos datus 10 (desmit) gadus no de minimis atbalsta piešķiršanas dienas.

53. De minimis atbalsta piešķiršana un uzskaite tiek veikta saskaņā ar normatīvajiem aktiem par de minimis atbalsta uzskaites un piešķiršanas kārtību. Atbalsta pretendents atbalsta pieteikumam pievieno de minimis atbalsta uzskaites sistēmā (turpmāk – sistēma) sagatavotās veidlapas par sniedzamo informāciju de minimis atbalsta uzskaitei un piešķiršanai izdruku vai atbalsta pieteikumā norāda sistēmā aizpildītās veidlapas identifikācijas numuru.

54. Ja tiek pārkāpti Komisijas regulas Nr.2023/2831 nosacījumi, de minimis atbalsta saņēmējam ir pienākums atmaksāt pašvaldībai noteikumu ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

55. De minimis atbalstu noteikumu ietvaros piešķir līdz 2031.gada 30.jūnijam.

Domes priekšsēdētāja: (\*PARAKSTS) Viktorija Baire

**Pielikums**

Ķekavas novada pašvaldības

2024.gada 21.novembra saistošajiem noteikumiem

Nr.29/2024 “Ziemassvētku rotājumu konkursa

“Uzmirdzi Ķekavas novadā” nolikums”

|  |  |  |  |  |  |  |
| --- | --- | --- | --- | --- | --- | --- |
| Ziemassvētku rotājumu konkursa  **“UZMIRDZI ĶEKAVAS NOVADĀ”**  PIETEIKUMS | | | | | | |
| Pieteiktā objekta nosaukums un adrese | |  | | | | |
| Informācija par pieteicēju  Esmu pieteiktā objekta īpašnieks (īpašnieks, īrnieks, nomnieks, vai tā pilnvarotā persona).  Esmu pieteiktā objekta dekorētājs (noformējuma autors) un apliecinu, ka dalība konkursā ir saskaņota ar īpašnieku.  Esmu ar pieteikto objektu nesaistīta persona. | | | | | | |
| Atzīmēt, ja dalībnieks pārstāv vairāku izrotātu īpašumu kopumu atbilstoši noteikumu 9.punktam.  Apliecinu, ka esmu savstarpēji izvirzīts visa pieteiktā īpašumu kopuma pārstāvis. | | | | | | |
| Dalībnieka vai pieteicēja  vārds, uzvārds  /nosaukums | |  | | | | |
| Dalībnieka vai pieteicēja  tālrunis,  e-pasta adrese | |  | | | | |
| **Kategorija**  (vajadzīgo iezīmēt) *katru objektu drīkst pieteikt tikai vienai vērtēšanas kategorijai* | | | | | | |
| Individuālās dzīvojamās mājas un to pagalmi | Daudzdzīvokļu dzīvojamo māju balkoni, lodžijas un logi | | Uzņēmumi vai sabiedriskas iestādes un to piegulošās teritorijas | | Uzņēmumu vai sabiedrisku iestāžu logi un skatlogi | Ziemassvētku egle  (ar augstumu 2,7m vai vairāk) |
| **Rotājumu eksponēšanai paredzētais diennakts laiks**  (vajadzīgo iezīmēt) | | | | | | |
| diennakts  gaišais laiks | | | | diennakts  tumšais laiks | | |
| Apraksts: | | | | | | |

Domes priekšsēdētāja: (\*PARAKSTS) Viktorija Baire

**Paskaidrojuma raksts  
 Ķekavas novada pašvaldības saistošajiem noteikumiem Nr. 29/2024 “Ziemassvētku rotājumu konkursa “Uzmirdzi Ķekavas novadā” nolikums”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | **Saistošo noteikumu izdošanas mērķis** ir noteikt kārtību, kādā Ķekavas novada pašvaldība (turpmāk – pašvaldība) īsteno Ziemassvētku rotājumu konkursa “Uzmirdzi Ķekavas novadā” (turpmāk – konkurss) pieteikumu iesniegšanas, pieteikto objektu vērtēšanas, un apbalvošanas kārtību, kā arī pašvaldības finansējuma piešķiršanas nosacījumus naudas balvām.  **Konkursa mērķis** ir noteikt labākos konkursam pieteiktos nekustamo īpašumu rotājumus, veicināt sabiedrības iesaisti Ziemassvētku noskaņas radīšanai Ķekavas novadā, kā arī uzlabot Ķekavas novada ainavu estētisko kvalitāti.  Pašvaldības pilnvarojums izstrādāt saistošos noteikumus izriet no Pašvaldību likuma 44.panta otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.  Saistošie noteikumi ir nepieciešami, lai, atbilstoši Pašvaldību likuma deleģējumam, noteiktu kārtību, kā pašvaldība īsteno konkursu, t.i., lai būtu izdots normatīvais akts, uz kā pamata dalībnieki var pieteikties konkursā. Bez šo noteikumu izdošanas nevar tikt atvērts konkurss tā budžeta izlietošanai. |
| 2. Fiskālā ietekme uz pašvaldības budžetu | Pašvaldības finansējumu paredz gadskārtējā budžetā. Kopējais konkursa balvu fonda apmērs ir EUR 2290,00 (*divi tūkstoši divi simti deviņdesmit euro, 00 centi*). |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme - tiesiskais regulējums attiecināms uz sabiedrībai vizuāli pieejamu gan publisko, gan privāto ārtelpu, tāpēc uzskatāms, ka šie noteikumi pozitīvi ietekmēs Ķekavas novada iedzīvotāju dzīvesveidu, labsajūtu un sabiedrību kopumā, jo veicinās iedzīvotāju iniciatīvu iesaisti un līdzdalību Ķekavas novada attīstībā.  Ietekme uz iedzīvotāju veselību – nav  Ietekme uz vidi – pozitīva, jo veicinās sabiedrības kultūras iniciatīvas, apkārtējās vides sakārtošanu, saudzīgu attieksmi pret vides vērtībām.  Ietekme uz uzņēmējdarbības vidi pašvaldības teritorijā - tiks veicināta uzņēmumiem piederošo īpašumu sakārtošana.  Ietekme uz konkurenci – nav. |
| 4. Ietekme uz administratīvajām procedūrām un to izmaksām | Privātpersonas jautājumos par saistošo noteikumu piemērošanu var vērsties pašvaldības.  Fiziskām un juridiskām personām veicamās darbības, ko paredz saistošo noteikumu projekts - galvenie procedūras posmi un veicamās darbības noteiktas saistošajos noteikumos.  Visas izmaksas, kas saistītas ar konkursa pieteikuma sagatavošanu un iesniegšanu, sedz iesniedzējs. |
| 5. Ietekme uz pašvaldības funkcijām un cilvēkresursiem | Pašvaldību likuma 4.panta pirmās daļas 5.punktā ir noteikts, ka pašvaldības funkcija ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm;  Savukārt, atbilstoši 44.panta otrajai daļai, dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Saistošo noteikumu izpildei nav nepieciešams veidot jaunas institūcijas un/vai jaunas darba vietas.  Konkursa pieteikumus izskata konkursa vērtēšanas komisija ko izveido un apstiprina ar Ķekavas novada pašvaldības izpilddirektora rīkojumu. Galvenie procedūras posmi un fiziskām un juridiskām personām veicamās darbības noteiktas saistošajos noteikumos. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes gaitā ir notikušas sarunas ar Finanšu ministriju, kā arī ar pašvaldības Administratīvās pārvaldes speciālistiem.  Konsultācijām tika izmantota sabiedriskā apspriešana, lai sasniegtu mērķgrupu, kā arī noskaidrotu pēc iespējas plašākas sabiedrības viedokli. Saistošo noteikumu projekts tika publicēts pašvaldības mājas lapā no 2024. gada 1.oktobra līdz 2024. gada 15.oktobrim (ieskaitot). Viedokļi un priekšlikumi par saistošo noteikumu projektu nav saņemti. |

Domes priekšsēdētāja: (\*PARAKSTS) Viktorija Baire